Ungsveitin leikur Níundu – Ungsveit Sinfóníuhljómsveitar Íslands 10 ára afmælistónleikar Ungsveitarinnar Þessi viðburður er liðinn Viðburður var á dagskrá Ungsveit Sinfóníuhljómsveitar Íslands hélt sína fyrstu tónleika haustið 2009 og hefur síðan verið meðal máttarstólpa hljómsveitarstarfs fyrir ungt tónlistarfólk hér á landi . Á hverju ári hafa tæplega hundrað ungmenni úr tónlistarskólum landsins safnast saman undir merkjum Ungsveitarinnar og náð undraverðum árangri . Ungsveit SÍ var valin Bjartasta vonin á Íslensku tónlistarverðlaununum 2017 . Það verður mikilfengleg sjón að sjá yfir 200 íslensk ungmenni taka höndum saman um að flytja þetta magnaða verk og ekki síst lokaþáttinn , sjálfan Óðinn til gleðinnar . Kórstjórar eru Hrafnhildur Blomsterberg , Hreiðar Ingi Þorsteinsson , Magnús Ragnarsson og Þorvaldur Örn Davíðsson . Rússneski hljómsveitarstjórinn Daniel Raiskin heldur um taumana en hann hefur mikla reynslu við að starfa með ungmennum að metnaðarfullum verkefnum . Raiskin hefur tvívegis áður stjórnað Ungsveit Sinfóníuhljómsveitar Íslands og auk þess stjórnað Sinfóníuhljómsveit Íslands með afbragðs árangri .